**A pályázatot ismertető kiadványhoz szükséges alapadatok és kiegészítő információk**

**Pályamű elnevezése és címe:** Metrodom Panoráma Lakópark, Budapest, 1046, IV. kerület, Wolfner utca 6.

**Pályázó:** Metrodom Építő Kft. és Hajnal Építész Iroda Kft.

**Beruházó:** Metrodom Invest Kft.

**Tervező:** Hajnal Építész Iroda Kft.

**Kivitelező:** Metrodom Építő Kft.

**Az ingatlanfejlesztés koncepciója**

A Metrodom Panoráma Budapest és egyben Újpest egyik legizgalmasabb új építésű modern lakóépület együttese. A különleges épületeket Hajnal Zsolt Ybl díjas építész és Kendelényi Péter építész párosa tervezte.

A közelmúltban megújult történelmi városmaghoz szervesen csatlakozva, már messziről felkelti az odalátogató figyelmét 55 méter magas tornyaival, valamint hazánkban egyedülálló ikonikus zöld homlokzatával. A négy épületből álló különleges épületegyüttes, nívós homlokzata mellett, izgalmas és újszerű térformálással került kialakításra. Az intenzív beépítés mellett, az épületek közötti nagy távolságok kedvező légtér arányt biztosítanak, melyet tovább erősít a visszahúzott, „cour d’ honneur” homlokzat - és tömegalakítás. Az épületek egy autó-forgalom elől elzárt új városi teret fognak közre. A kialakított új tér padlózatában megjelenő szalagszövegek a régmúlt híres történelmi épületei előtt tisztelegnek, összekapcsolva régi és új értékeket. A homlokzat sötét és világos színű erkélyei ritmikusan váltakoznak, a kettő szintenként elegáns fehér equiton burkolattal összefogott homlokzati osztások, az épület léptékét vizuálisan csökkentik és optikailag elrejtik valódi magasságát. Az épületek különleges zöld homlokzataira több mint 200 db fa és 4 km növényláda került elhelyezésre, melyek a gondos tervezésnek köszönhetően, már most jól láthatóak, de 2-3 év múlva jelentős zöldfelületet alkotnak.

Az épületekben nagyvonalú, igényes, szerethető lobby, közösségi terek várják a hazatérő lakókat. A közlekedők egy belső átriumon keresztül kerülnek megvilágításra. A modern, ég felé törő épületegyüttes 632 lakása mellett, irodákat, vendéglátó és szolgáltató egységeket is tartalmaz, minden korosztály igényeit kielégítve. Az alacsonyabb épületszárnyakban, a 6. emeletig garzonok, másfél szobás és kisebb családok számára ideális, praktikus lakások, míg a 7. emelettől kezdve egyre nagyobb lakások kaptak helyet. A tornyokban, a 8. emelettől szintenként csak három lakás található, mindegyikből lenyűgöző kilátással a városra. A 15-17. emeleten találhatóak a legnagyobb apartmanok, három égtáj felé tájolva, ahol a tulajdonosok olyan dunai panorámában

gyönyörködhetnek, amire csak keveseknek nyílik lehetősége. A lakások tágas, jól szervezett modern alaprajzi megoldásai mellett, nagyvonalú, kényelmes teraszokkal lettek kialakítva, a zöld homlokzati felületekkel tökéletes harmóniában. A teraszokon elhelyezett optikailag szinte „láthatatlan” tárolók, észrevétlenül biztosítanak helyet a klímaberendezés külső egységének, és minden tárolni kívánt eszköznek, meghagyva így a négy épülettömb egyedülálló, egységes zöld homlokzati felületét.

A Metrodom Panoráma ikonikus zöld homlokzataival, magas műszaki- és minőségi szintet képvisel, a portaszolgálattól a teremgarázson át az energiahatékony - és okosotthon megoldásokig, kiemelkedő és méltó példájául szolgálva a jövő lakóépületeinek.